OBH 2529/2000.
Az állampolgári jogok országgyűlési biztosának részjelentése
Előadó: dr. Nagy Réka

Az eljárás megindulása
	Egy leányfalui illetőségű panaszos fordult 2000. májusában hivatalomhoz azzal a panasszal, hogy az önkormányzat nem építette ki ingatlanán a gázcsonkot annak ellenére, hogy a hálózatfejlesztési hozzájárulást befizette.
Az ügy vizsgálata során először 2000. június 7-én, majd augusztus 1-én kerestem meg a jegyzőt, majd 2001. október 17-én, továbbá 2002. január 17-én a polgármester asszonyt.  Sem a jegyző sem pedig a polgármester nem válaszolt megkereső leveleimre.

Az ügy jogszabályi háttere
A Magyar Köztársaság Alkotmányáról szóló 1949. évi XX. tv.
2. § (1) A Magyar Köztársaság független, demokratikus jogállam.

Az állampolgári jogok országgyűlési biztosáról szóló 1993. évi LIX tv.
18. § (1) Az országgyűlési biztos a jogerôsen befejezett ügyekre vonatkozóan jogosult bármely hatóság ellenôrzésére, ennek során - külön törvény eltérô rendelkezése hiányában - a hatóság helyiségeibe beléphet. Az országgyűlési biztos jogainak gyakorlása érdekében a fegyveres erôk, a nemzetbiztonsági szolgálatok, a rendôrség és a rendészeti szervek működésére szolgáló területekre a hatáskörrel rendelkezô miniszter által szabályozott módon léphet be. Ez a szabályozás az ellenôrzést érdemben nem akadályozhatja.
(2) Az országgyűlési biztos bármely hatóságtól az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, továbbá a keletkezett iratokba betekinthet, annak megküldését, illetôleg, ha ez nem lehetséges róluk másolat készítését kérheti.
(3) Az országgyűlési biztos az általa vizsgált ügy intézôjét vagy az eljárást folytató szerv bármely munkatársát meghallgathatja, továbbá az érintett szerv vezetôjét vagy felügyeleti szervének vezetôjét, valamint az annak lefolytatására a jogszabály által egyébként feljogosított szerv vezetôjét vizsgálat lefolytatására kérheti fel.
(4) Az országgyűlési biztos az általa vizsgált ügyben bármely szervtôl - ideértve az e törvény szerint hatóságnak nem minôsülô szerveket is - vagy annak munkatársától írásbeli magyarázatot, nyilatkozatot, felvilágosítást vagy véleményt kérhet.

A vizsgálat megállapításai
	Az eljárásom során az állampolgári jogok országgyűlési biztosáról szóló 1993. évi LIX tv. 18. §-a alapján tájékoztatást kértem gázvezeték kiépítés ügyben két alkalommal a jegyzőtől, majd további két alkalommal a polgármestertől.
Leveleimre sem a jegyzőtől sem polgármestertől nem érkezett válasz.  Mindezekre tekintettel megállapítottam, hogy a megkereséseim teljesítésének megtagadása sérti az országgyűlési biztosnak az állampolgári jogok országgyűlési biztosáról szóló 1993. évi LIX tv. 18. §-ában biztosított vizsgálati jogosultságát, továbbá korlátozza az országgyűlési biztos alkotmányos feladatának ellátásában, ezáltal az Alkotmány 2. § (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okoz.

Kezdeményezés
	Élve az Obtv. 21. §-ában biztosított jogkörömmel kezdeményezem a polgármesternél, hogy válaszolja meg az 1993. évi LIX tv-en alapuló megkeresésekben foglalt kérdéseimet és küldje meg a szükséges iratokat is.

Budapest, 2002. április 10.

Lenkovics Barnabás